b'\n_START_ARTICLE_\nKombinirano zdravilo\n_START_PARAGRAPH_\nKombinirano zdravilo ali zdravilo s kombinacijo dolo\xc4\x8denih odmerkov (angl. fixed-dose combination) je zdravilo, ki vsebuje dve ali ve\xc4\x8d u\xc4\x8dinkovin obi\xc4\x8dajno z razli\xc4\x8dnim farmakolo\xc5\xa1kim na\xc4\x8dinom delovanja, zdru\xc5\xbeene v enoodmerni farmacevtski obliki (obi\xc4\x8dajno tableti), s \xc4\x8dimer se izbolj\xc5\xa1a zdravljenje. Kombinirana zdravila so pogosta pri zdravljenju povi\xc5\xa1anega krvnega tlaka, sladkorne bolezni, oku\xc5\xbebe z virusom HIV in jetike (tuberkuloze).\n_START_SECTION_\nPrednosti\n_START_PARAGRAPH_\nPrednosti kombiniranih zdravil so na splo\xc5\xa1no dveh skupin: prednosti zaradi same kombinacije u\xc4\x8dinkovin ter zni\xc5\xbeanje \xc5\xa1tevila zdravil, ki jih bolnik jemlje. Ena od prednosti kombiniranih zdravil je zmanj\xc5\xa1anje \xc5\xa1tevila zdravni\xc5\xa1kih receptov in s tem zni\xc5\xbeanje administrativnih stro\xc5\xa1kov. Kombinacija ve\xc4\x8d u\xc4\x8dinkovin lahko zmanj\xc5\xa1a ne\xc5\xbeelene u\xc4\x8dinke, ki jih sicer izkazuje posamezna u\xc4\x8dinkovina; to se lahko dose\xc5\xbee z izni\xc4\x8denjem ne\xc5\xbeelenih u\xc4\x8dinkov zaradi nasprotujo\xc4\x8de si delovanja dveh u\xc4\x8dinkovin (npr. kombinacija tiazidnega diuretika in zaviralca angiotenzin-konvertaze pri zdravljenju povi\xc5\xa1anega krvnega tlaka; prvi izkazuje kot ne\xc5\xbeeleni u\xc4\x8dinek hipokaliemijo, medtem ko drugi nasprotuje temu ne\xc5\xbeelenemu u\xc4\x8dinku z blagim hiperkaliemi\xc4\x8dnim u\xc4\x8dinkom). Pri zdravljenju oku\xc5\xbeb je namen zdravljenja z ve\xc4\x8d u\xc4\x8dinkovinami zlasti prepre\xc4\x8devanje pojava odpornosti povzro\xc4\x8ditelja proti zdravilu; z uporabo ve\xc4\x8d u\xc4\x8dinkovin se zmanj\xc5\xa1a tveganje za pojav odpornosti. \xc5\xa0tudije tudi ka\xc5\xbeejo, da se s poenostavitvijo re\xc5\xbeima zdravljenja pove\xc4\x8da tudi bolnikova vodljivost (upo\xc5\xa1tevanje natan\xc4\x8dnega jemanja zdravila), kar ima prav tako velik pomen pri prepre\xc4\x8devanju pojava odpornih sevov mikrobov pri oku\xc5\xbebah.'